Shavkat Mirziyoyev BMT Bosh kotibi oʻrinbosari bilan uchrashdi

13.06.2019
O‘zbekiston Respublikasi Prezidenti Shavkat Mirziyoyev Bishkekda BMT Bosh kotibining siyosiy masalalar boʻyicha oʻrinbosari Rozmeri DiKarloni qabul qildi.
Uchrashuvda O‘zbekiston bilan BMT institut va muassasalari oʻrtasidagi Barqaror taraqqiyot maqsadlariga erishishga qaratilgan koʻp qirrali sheriklik istiqbollari koʻrib chiqildi.
Markaziy Osiyoda xavfsizlik va barqaror taraqqiyotni ta’minlashning dolzarb masalalariga alohida e’tibor qaratildi.
Orol fojiasi oqibatlarini, jumladan, BMT shafeligidagi Orolboʻyi mintaqasi uchun koʻp sheriklik Trast fondi doirasida bartaraf etish boʻyicha faol sa’y-harakatlarni davom ettirish muhimligi qayd etildi.
Rozmeri DiKarlo samimiy qabul uchun davlatimiz rahbariga minnatdorlik bildirib, BMT Bosh kotibi Antoniu Guterrishning salomi va ezgu tilaklarini yetkazdi.
BMTning yuqori martabali vakili  Yaqin Sharqdagi qurolli mojarolar hududidan O‘zbekiston Respublikasi fuqarolarini qaytarish boʻyicha missiya muvaffaqiyatli amalga oshirilganini alohida qayd etdi.
Uchrashuv yakunida ustuvor loyiha va dasturlarni birgalikda ilgari surish orqali oʻzaro manfaatli hamkorlikni yanada mustahkamlash borasidagi intilish qat’iy ekani ta’kidlandi.